text: Ny trend breder sig - bestil tid på borgerservice
  03 oktober 2018 kl. 12.51
  Aabenraa Kommune har indført tidsbestilling i borgerservice - og slutter sig dermed til en række kommuner  der har gode erfaringer med tidsbestilling.
  Det er blevet nemmere at undgå køen, når man som borger skal have nyt pas, kørekort eller noget helt tredje i Borgerservice i Aabenraa Kommune.
  Yvonne Callesen,  leder, Aabenraa Kommunes borgerservice: "Borgerne kan undgå ventetid, og vores medarbejdere får bedre mulighed for at forberede sig til mødet med borgeren."
  I lighed med flere andre lokale kommuner har Aabenraa Kommune indført, at man som borger kan bestille sin næste tid i Borgerservice hjemmefra, og det nedsætter ventetiden.
  - Borgerne kan undgå ventetid, og vores medarbejdere får bedre mulighed for at forberede sig til mødet med borgeren, så både borger og personale kan finde relevante oplysninger, siger leder af Aabenraa Kommunes borgerservice, Yvonne Callesen.
  Tidsbestilling i mange former har i de seneste år vundet indpas i en lang række kommuner. 
  - Nogle kommuner giver mulighed for tidsbestilling på alle ydelser, mens andre nøjes med udvalgte områder, siger Helle Marquartsen, borgerservicechef i Varde Kommune og formand for alle borgerservicechefer i kommunerne i Region Syddanmark, til TV SYD.
  I Aabenraa kan der nu bestilles tid både på kommunens hjemmeside og på telefon.
  